Pia Olsen Dyhr (SF), 2009-11-27:
Bisfenol-A findes jo i alt lige fra cd'er, dvd'er, tandfyldninger, maling, vandflasker, mademballage, brilleglas, til bilinventar og vindmøller.
Forsøg med pattedyr har påvist, at bisfenol-A er et hormonforstyrrende stof, der kan være årsag til den stadig faldende sædkvalitet og en stigende forekomst af testikelkræft og penismisdannelser hos drengebørn.
Senest har tidsskriftet Environmental Health Perspectives offentliggjort en undersøgelse, der antyder, at der også er en sammenhæng mellem børns aggressive adfærd og bisfenol-A.
Så er det
, at vi i SF slår ud med armene og siger: Hvorfor gør vi ikke noget?
Vi taler om vores børns sikkerhed, og så skal vi selvfølgelig handle efter forsigtighedsprincippet og forbyde anvendelsen af bisfenol-A.
Ministeren henviser i sit indlæg til Det Europæiske Fødevareagentur og deres svar på en henvendelse om bisfenol-A. Der må vi bare konstatere, at når Det Europæiske Fødevareagentur afviser 698 undersøgelser af bisfenol-A – de vil ikke engang kigge på det, fordi de ikke overholder de krav, som EFSA stiller til undersøgelser – så har vi faktisk et reelt problem.
Vi bør måske se på den måde, som man vurderer undersøgelser på i Det Europæiske Fødevareagentur, sådan at mindre undersøgelser også får en effekt.
Undersøgelser fra Center for Hormonforstyrrende Stoffer, som ligger på Rigshospitalet, som har omfattende viden på det her område, har igen og igen sagt, at bisfenol-A er et stort problem.
Det er jo ikke sådan, at man ikke kan undvære bisfenol-A.
Jeg har også noteret mig efter at have diskuteret med den danske branche, at man kan erstatte bisfenol-A, f.eks. i mademballage.
Vi har en virksomhed beliggende i Århus, der faktisk producerer et erstatningsmateriale til mademballage.
Det er Danisco, som kan levere soft-n-safe, der gør præcis det samme i mademballage som bisfenol-A.
Det kunne måske være et dansk erhvervseventyr, som vi kunne sætte gang i ved at forbyde det her stof.
Det vil nemlig betyde, at et dansk produkt kan afsættes på det europæiske marked og måske også på verdensmarkedet.
Det trænger til at få et boost, fordi det netop er baseret på noget helt andet, nemlig på enzymer og ikke på farlige kemikalier og fødevareingredienser, som vi ellers ser.
Jeg kan høre på Dansk Folkeparti, at forslaget måske kan ændres, så det handler om forbud for produkter til børn mellem 0 og 3 år.
Vi er i hvert fald villige til at finde en fælles vej.
Vi ser gerne et generelt forbud, men vi er villige til at tage alle skridt, der fører fremad på vejen.
Generelt mener jeg egentlig personligt, at det er uhensigtsmæssigt at lave forbud mod noget, der er EU-reguleret, men i det her tilfælde mener jeg, det er nødvendigt, at Danmark viser Europa-Kommissionen, at det er nødvendigt med lovgivning på området.
Det er bestemt ikke en vindersag for Europa-Kommissionen at komme tilbage til Danmark og sige, at vi skal tvinge bisfenol-A i børn.
Det er vigtigt, at vi i Danmark er foregangsland på det her område.
Vi har været det tidligere, og vi bør være det igen.
Vi skal vise vejen frem for resten af EU.
Vi ved, at der i dag findes gode alternativer til bisfenol-A, der kan udfylde den samme funktion, og som er langt mindre farlige for mennesker og miljøet.
Vi er ikke villige til at gamble, så vi synes, at vi skal komme i gang.
Vi har talt om bisfenol-A i over 10 år.
Det er på tide, at vi gør noget.